सर्द हवा से ठिठुरन, और गिरेगा पारा
ठंड के तेवर बढ़ते ही जा रहे हैं। लोग दिन में भी सर्दी की वजह से कांप रहे हैं। तापमान में लगातार गिरावट व शीतलहर के चलते ठंड तेज पड़ रही है। इससे आम लोगों को तो परेशानी का सामना करना ही पड़ रहा है, वहीं फसलों की चिंता से किसान भी परेशान हैं। गुरुवार को न्यूनतम तापमान 5 और अधिकतम 25 डिग्री दर्ज किया गया है। दिन भर सर्द हवाओं के बीच लोग ठंड से बचने के लिए धूप व गर्म कपड़ों का सहारा लेते नजर आए।
गुरुवार की सुबह फसलों व सब्जियों पर ओस जमी हुई नजर आई। तापमान काफी कम होने से फसलों सहित लोगों पर असर दिखाई देने लगा है। दिन के तापमान में भी कमी आई है। स्थिति यह है कि लोग अलाव जलाकर ठंड का बचाव कर रहे हैं। तेज ठंड पड़ने के बावजूद नगर पालिका प्रशासन ने शहर में अभी तक अलाव के लिए लकड़ी वितरण शुरू नहीं किया है। इससे लोगों में काफी नाराजगी है।
इधर मौसम विभाग ने मौसम को देखते हुए किसानों को पाला पड़ने की चेतावनी देकर उपाय करने की सलाह दी है। आगामी 27 दिसंबर तक तापमान कम रहने व हवा 7 से 9 किमी प्रति घंटे की गति से चलने का अनुमान है। इसी को ध्यान में रखकर फसलों के बचाव के लिए कृषि एवं मौसम विज्ञान केंद्र के विशेषज्ञ डॉ. एसएस तोमर ने फसल बचाव के उपाय अपनाने की सलाह दी है।
किसान ये करें उपाय
गंधक का अम्ल (93 प्रतिशत) एक किलो एवं 1 लीटर ग्लुकोज एक हजार लीटर पानी में मिलाकर प्रति एकड़ में छिड़काव करें। 10 से 12 दिन में फिर से छिड़काव करें।
गेहूं व सब्जियों में 8 से 10 किलो ग्राम जिंक-सल्फेट का छिड़काव का भुरकाव करने के बाद फसलों की सिंचाई करें।
स्प्रिंकलर से फसलों की सिंचाई व खेतों में सुबह-शाम धुआं करें।
पशुपालकों को पशुओं, मुर्गियों आदि के बचाव के लिए उत्तर व पश्चिम की दिशा में हवा रोधक लगाएं।
तापमान गिरने वे शीतलहर के चलते फसलों पर जमने लगी ओस।
bho_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva